U-I-157/05
Natisni
Opravilna št.:
U-I-157/05
Datum odločitve:
19. 5. 2005
ECLI:
ECLI:SI:USRS:2005:U.I.157.05
Akt:
Odredba o določitvi obrazca podpore volivca in roka za zbiranje podpisov (Uradni list RS, št. 41/05), 3. čl.
Izrek:
Pobuda za začetek postopka za oceno ustavnosti in zakonitosti 3. člena Odredbe o določitvi obrazca podpore volivca in roka za zbiranje podpisov (Uradni list RS, št. 41/05) se zavrže.
Evidenčni stavek:
Akt, s katerim župan določi obrazec in rok za zbiranje podpisov za razpis referenduma, je posamični akt. Zakonitost aktov organov lokalnih skupnosti, izdanih v obliki predpisa, če urejajo posamična razmerja, se presoja v upravnem sporu. Ustavno sodišče ni pristojno za presojo takšnih aktov.
Geslo:
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Milivoj Domenis in drugi, Šempeter
Datum vloge:
9. 5. 2005
Vrsta odločitve:
sklep
Vrsta rešitve:
zavrženje
Dokument:
US24640
Dokument v PDF obliki:
U-I-157-05.pdf
119 KB
Prenesite datoteko
U-I-157/05-5
19. 5. 2005
SKLEP
Ustavno sodišče je v postopku za preizkus pobude, ki so jo vložili Milivoj Domenis in drugi iz Šempetra, na seji dne 19. maja 2005
sklenilo:
Pobuda za začetek postopka za oceno ustavnosti in zakonitosti 3. člena Odredbe o določitvi obrazca podpore volivca in roka za zbiranje podpisov (Uradni list RS, št. 41/05) se zavrže.
Obrazložitev
A.
1. Pobudniki izpodbijajo 3. člen Odredbe o določitvi obrazca podpore volivca in roka za zbiranje podpisov (v nadaljevanju Odredba), ki določa rok za zbiranje podpisov volivcev za podporo zahtevi za razpis naknadnega referenduma o uveljavitvi Odloka o ureditvenem načrtu "Mestno središče v Šempetru", sprejetem na 22. seji Občinskega sveta občine Šempeter – Vrtojba, dne 31. marca, ki jo je podal Milivoj Domenis, v svojem in imenu 70 podpisnikov. Pobudniki menijo, da je Odredba v nasprotju z 21. členom Zakona o referendumu in ljudski iniciativi (Uradni list RS, št. 15/94 in nasl – ZRLI), ker določa prekratek rok za zbiranje podpisov. Pobudniki predlagajo tudi začasno zadržanje izvajanja izpodbijane določbe.
B.
2. Na podlagi prvega odstavka 160. člena Ustave in 21. člena Zakona o Ustavnem sodišču (Uradni list RS, št. 15/94 – v nadaljevanju ZUstS) Ustavno sodišče odloča o ustavnosti in zakonitosti zakonov, podzakonskih predpisov, predpisov lokalnih skupnosti in splošnih aktov za izvrševanje javnih pooblastil.
3. Pobudniki izpodbijajo akt župana občine, s katerim je na podlagi tretjega odstavka 47. člena Zakona o lokalni samoupravi (Uradni list RS, 72/93 in nasl. – ZLS) določil obrazec za podporo z osebnim podpisovanjem in rok za zbiranje podpisov za razpis naknadnega referenduma v postopku za razpis konkretnega naknadnega referenduma, ki se nanaša na Odlok o ureditvenem načrtu "Mestno središče v Šempetru". Zato je Odredba po svoji vsebini posamičen akt in ne predpis, čeprav je izdana v obliki predpisa. Pobudo je zato treba zaradi nepristojnosti zavreči.
4. Zakonitost aktov organov lokalnih skupnosti, izdanih v obliki predpisa
,
kolikor urejajo posamična razmerja, se presoja v upravnem sporu (četrti odstavek 1. člena Zakona o upravnem sporu, Uradni list RS, št. 50/97 in nasl. -  v  nadaljevanju ZUS). Pobudniki zato lahko izpodbijajo 3. člen Odredbe s tožbo pri Upravnem sodišču v roku trideset dni od vročitve sklepa Ustavnega sodišča o zavrženju (četrti odstavek 21. člena ZUS).
5. Ker je Ustavno sodišče pobudo zavrglo, o predlogu za začasno zadržanje izvrševanja izpodbijane določbe ni bilo treba odločati.
C.
6. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišče (Uradni list RS, št. 93/03 in 98/03 – popr.) v sestavi: podpredsednica dr. Mirjam Škrk ter sodnici in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan in Jože Tratnik. Sklep je sprejelo soglasno.
Podpredsednica
dr. Mirjam Škrk